b'\n_START_ARTICLE_\nLogothetes tou dromou\n_START_PARAGRAPH_\nPo\xc5\xa1tni logotet (gr\xc5\xa1ko \xce\xbb\xce\xbf\xce\xb3\xce\xbf\xce\xb8\xce\xad\xcf\x84\xce\xb7\xcf\x82 \xcf\x84\xce\xbf\xe1\xbf\xa6 \xce\xb4\xcf\x81\xcf\x8c\xce\xbc\xce\xbf\xcf\x85 [Logothet\xc4\x93s tou dromou]) je bil na\xc4\x8delnik javne po\xc5\xa1te (latinsko cursus publicus, gr\xc5\xa1ko \xce\xb4\xce\xb7\xce\xbc\xcf\x8c\xcf\x83\xce\xb9\xce\xbf\xcf\x82 \xce\xb4\xcf\x81\xcf\x8c\xce\xbc\xce\xbf\xcf\x82 [d\xc4\x93mosios dromos] ali enostavno \xe1\xbd\x81 \xce\xb4\xcf\x81\xcf\x8c\xce\xbc\xce\xbf\xcf\x82 [ho dromos]) in eden od najvi\xc5\xa1jih fiskalnih ministrov (logotetov) Bizantinskega cesarstva.\n_START_SECTION_\nZgodovina in funkcije\n_START_PARAGRAPH_\nPolo\xc5\xbeaj po\xc5\xa1tnega logoteta se je prvi\xc4\x8d dokumentirano pojavil okoli leta 762, \xc4\x8deprav so uradniki, ki so nadzirali javno po\xc5\xa1to, obstajali \xc5\xbee v pozni antiki. V Rimskem cesarstvu so bile do poznega 4. stoletja za javno po\xc5\xa1to odgovorne pretorske prefekture. Zaradi zlorab in privilegijev uradnikov pretorskih prefektur se je v poznem 4. stoletju nadzor nad po\xc5\xa1to prenesel na magistra officiorum, medtem ko so vsakodnevna opravila ostala v pristojnosti pretorskih prefektur. Z reformo se je pojavil nov uradnik, in\xc5\xa1pektor za javno po\xc5\xa1to (curiosus Cursus publici), ki je v Notitii Dignitatum iz poznega 4. stoletja omenjen kot eden od glavnih pomo\xc4\x8dnikov magistra officiorum. Podvojena uprava pretorskih prefektov in magistra officiorum se je ohranila pribli\xc5\xbeno do leta 680, ko je v celoti pre\xc5\xa1la pod nadzor magistra officiorum._NEWLINE_Polo\xc5\xbeaj logothet\xc4\x93s tou dromou se je v ohranjenih virih prvi\xc4\x8d pojavil leta 762, vendar je moral obstajati \xc5\xbee prej, ker so obse\xc5\xbene pristojnosti magistra officiorum postopoma prehajale na druge uradnike, dokler ni v 8. stoletju povsem izginil. Po\xc5\xa1tni logotet od magistra officiorum ni prevzel samo nadzora nad javno po\xc5\xa1to, ampak tudi notranjo dr\xc5\xbeavno varnost, zunanje zadeve cesarstva, zbiranje obve\xc5\xa1\xc4\x8devalnih podatkov o tujih ljudstvih, dopisovanje s tujimi vladarji in sprejemanje tujih delegacij. Po\xc5\xa1tni logotet je bil sprva eden od \xc5\xa1tirih visokih dav\xc4\x8dnih ministrov (logothetai). V Filotejevem Kletorologiju iz leta 899 je ume\xc5\xa1\xc4\x8den na 35. mesto v dr\xc5\xbeavni hierarhiji \xe2\x80\x93 za logothet\xc4\x93som tou genikou (generalni finan\xc4\x8dni minister, 33. mesto) in logothet\xc4\x93som tou strati\xc5\x8dtikou (minister za vojsko, 34. mesto), vendar nad logothet\xc4\x93som ton agel\xc5\x8dn (minister za dr\xc5\xbeavne posesti v zahodni Mali Aziji in rejo konj in mul za bizantinsko vojsko in javno po\xc5\xa1to, 40. mesto). Njegov pomen je hitro rasel, ker je v eni osebi zdru\xc5\xbeeval funkcije notranjega in zunanjega ministra in vodje varnostnih slu\xc5\xbeb. Dale\xc4\x8d najbolj pomembne so bile seveda zunanje zadeve. Dober pokazatelj njegovega presti\xc5\xbenega polo\xc5\xbeaja so bizantinski viri iz 9.-10. stoletja. Ko omenjajo logoteta brez dodatnih kvalifikacij, se to skoraj zagotovo nana\xc5\xa1a na po\xc5\xa1tnega logoteta._NEWLINE_Imetnik naslova je pogosto slu\xc5\xbeil tudi kot prvi minister cesarstva, \xc4\x8deprav je bilo njegovo imenovanje na ta polo\xc5\xbeaj v izklju\xc4\x8dni pristojnosti cesarja: v Bizantinskem cesarstvu polo\xc5\xbeaj prvega ministra ni bil nikoli niti formaliziran niti povezan z dolo\xc4\x8denim dr\xc5\xbeavnim uradom, ampak se je podeljeval na podlagi cesarjeve naklonjenosti izbranemu kandidatu, ne glede na njegovo funkcijo ali polo\xc5\xbeaj. Za zasedbo polo\xc5\xbeaja so zato imeli ve\xc4\x8d mo\xc5\xbenosti uradniki iz cesarjeve bli\xc5\xbenje okolice \xe2\x80\x93 prepoziti, parakoimomeni in protovestiariji._NEWLINE_Med pomembne po\xc5\xa1tne logotete, ki so bili hkrati prvi ministri, spadajo Stavracij pod cesarico Ireno Atensko (vladala 797-802), Teoktist med regentstvom cesarice Teodore III. (842-856), Stilijan Zauc na za\xc4\x8detku vladavine Leona VI. Modrega (vladal 886-912), Leon Fokas mlaj\xc5\xa1i med vladavino njegovega brata Nikiforja II. Fokasa (vladal 963-969), Ivan pod Konstantinom IX. Monomahom (vladal 1042-1055) in Nikiforic pod Mihaelom VII. Dukasom (vladal 1071-1078). Po\xc5\xa1tni logoteti so svoj visok polo\xc5\xbeaj med prvimi ministri ohranili do 12. stoletja, ko so jih zamenjali logothet\xc4\x93s ton sekret\xc5\x8dn._NEWLINE_Administrativne in proceduralne naloge po\xc5\xa1tnega logoteta v 10. stoletju je v De Ceremoniis opisal cesar Konstantin VII. Porfirogenet (vladal 913-959). Vsako jutro je od\xc5\xa1el v Hrisotriklinij na avdienco k cesarju, na podeljevanjih nagrad je predstavljal visoke dr\xc5\xbeavne uradnike in igral pomembno vlogo pri sprejemanju tujih delegacij in sprevodih vojnih ujetnikov. Po reformah cesarja Alekseja I. Komnena (vladal 1081\xe2\x80\x931118) Komnena so okoli leta 1108 dromos kot oddelek ukinili, polo\xc5\xbeaja po\xc5\xa1tnega logoteta pa ne. Njegova domena so postale uradne komunikacije in nadziranje tujih stanovalcev v Konstantinoplu.'